-----------------------------------------------------------------------
  10 การควบคุมและการตรวจสอบภายใน

  -----------------------------------------------------------------------

บริษัทฯ ให้ความสำคัญต่อระบบการควบคุมภายใน และมุ่งเน้นให้มีการพัฒนาอย่างต่อเนื่อง
โดยกำหนดภาระหน้าที่ อำนาจการดำเนินการของผู้ปฏิบัติงาน ผู้บริหาร ไว้อย่างชัดเจน
มีการควบคุมดูแลการใช้ทรัพย์สินของบริษัทฯ ให้เกิดประโยชน์ และมีการแบ่งแยกหน้าที่ ผู้ปฏิบัติงาน
ผู้ติดตามควบคุมและการประเมินผลออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
บริษัทได้จัดให้มีระบบการควบคุมภายในที่ครอบคลุมทั้งในด้านการเงิน การบริหาร
การดำเนินงานให้มีประสิทธิภาพและประสิทธิผล เป็นไปตามกฎหมาย ข้อบังคับ ระเบียบที่เกี่ยวข้อง
นอกจากนี้บริษัทฯ ยังจัดให้มีระบบการรายงานทางการเงินประจำเดือนเสนอต่อสายงานที่รับผิดชอบ
มีการเปิดเผยข้อมูลในกรณีที่เกิดรายการที่เกี่ยวโยงกัน เพื่อให้มีความโปร่งใส
เป็นการเสริมสร้างความน่าเชื่อถือให้แก่รายงานทางการเงินก่อนนำเสนอคณะกรรมการบริษัท
และพิจารณาเสนอแนะแต่งตั้งผู้สอบบัญชีของบริษัท และปฏิบัติหน้าที่อื่นๆ ที่คณะกรรมการเห็นควร

บริษัทฯ มีฝ่ายตรวจสอบภายในซึ่งมีหน้าที่และความรับผิดชอบด้านการตรวจสอบภายใน
ขึ้นตรงกับคณะกรรมการตรวจสอบได้รับการแต่งตั้ง โดยมติที่ประชุมคณะกรรมการบริษัทฯ
ตามแนวทางที่ตลาดหลักทรัพย์แห่งประเทศไทยกำหนด ซึ่งมีผู้อำนวยการอาวุโสฝ่ายตรวจสอบภายใน
เป็นเลขานุการของคณะกรรมการตรวจสอบ

คณะกรรมการตรวจสอบได้ประเมินระบบการควบคุมและการตรวจสอบภายในของบริษัทฯ
โดยให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก และมีความเห็นว่าบริษัทฯ
และบริษัทย่อยมีระบบควบคุมภายในที่ดี มีความเพียงพอ และเหมาะสมพอสรุปได้ 5 ส่วน ดังนี้

1. องค์กรและสภาพแวดล้อม

บริษัทฯ มีการกำหนดวิสัยทัศน์ เป้าหมาย กลยุทธ์
โดยปรับโครงสร้างองค์กรให้สอดคล้องกับแผนธุรกิจอย่างต่อเนื่อง
ทำให้ฝ่ายบริหารสามารถดำเนินงานได้อย่างมีประสิทธิภาพ สามารถติดตาม ตรวจสอบ
และประเมินผลการดำเนินงานได้อย่างชัดเจน นอกจากนี้ บริษัทมีนโยบาย งบประมาณ
และระเบียบในการปฏิบัติงานที่ครอบคลุมธุรกรรมในทุก ๆ ด้านที่ชัดเจน
และมีนโยบายการพัฒนาทรัพยากรมนุษย์อย่างต่อเนื่อง มีการมอบอำนาจและหน้าที่ความรับผิดชอบ
และบริษัทยังคำนึงถึงความเป็นธรรมต่อลูกค้า ผู้ถือหุ้น คู่ค้า พนักงาน และสังคมเป็นสำคัญ

2. การบริหารความเสี่ยง

ฝ่ายบริหารได้สอบทานนโยบาย แนวทางการบริหารความเสี่ยง ทั้งปัจจัยภายในและภายนอก
เพื่อกำหนดและนำมาตรการควบคุมความเสี่ยงที่เหมาะสมและมีประสิทธิภาพมาปรับใช้ตามสถานการณ์
อีกทั้งยัง

ได้ร่วมกับหน่วยงานอื่นในบริษัทฯ
สนับสนุนผลักดันให้เกิดความร่วมมือในการบริหารความเสี่ยงทุกระดับขององค์กรอย่างเหมาะสมและมีประสิทธิภาพ
การปรับเปลี่ยนกลยุทธ์ให้เหมาะสมเพื่อเป็นแนวทางแก้ไขและการป้องกันครอบคลุมทุกความเสี่ยงที่เกี่ยวเนื่องกับการประกอบธุรกิจของบริษัทฯ
เพื่อรักษาประโยชน์ต่อบริษัทฯ และผู้ถือหุ้น

3. การควบคุมการปฏิบัติงานของฝ่ายบริหาร

มีการกำหนดนโยบายและมาตรการหรือขั้นตอนในการปฏิบัติงานตามนโยบายเป็นลายลักษณ์อักษร
และมีการติดตามการดำเนินงานของบริษัทฯ และบริษัทในเครือ
โดยมีการแบ่งแยกหน้าที่ความรับผิดชอบออกเป็นกลุ่มประเภทธุรกิจเพื่อกระจายการบริหารงานให้มีประสิทธิภาพ
ให้เป็นไปตามนโยบายและเป้าหมายของบริษัทฯ นอกจากนี้บริษัทฯ
ยังมีการติดตามการดำเนินงานของบริษัทย่อยหรือบริษัทร่วมอย่างสม่ำเสมอ
โดยมีกรรมการหรือผู้บริหารเข้าไปเป็นกรรมการในบริษัทย่อยและบริษัทร่วมเพื่อดูแลการบริหารงานอย่างใกล้ชิด

4. ระบบสารสนเทศและการสื่อสารข้อมูล

บริษัทฯ ได้ให้ความสำคัญต่อระบบสารสนเทศ มีการใช้ระบบ e-mail
ที่ผู้บริหารและพนักงานสามารถใช้สื่อสารระหว่างกันได้อย่างรวดเร็ว
มีช่องทางการสื่อสารทั้งภายในและภายนอกองค์กร โดยมีการจัดทำระบบ Intranet
และมีเวปไซต์ของบริษัทฯ ที่พนักงานสามารถรับทราบข่าวสาร หรือประกาศต่างๆ ที่บริษัทฯ
ต้องการเปิดเผยให้พนักงานทราบได้อย่างทั่วถึง
และจัดกิจกรรมให้ฝ่ายบริหารและพนักงานได้ใช้ในการติดตามการปฏิบัติงานภายในองค์กรอย่างต่อเนื่องผ่าน
Facebook และ Twitter บริษัทยังมีข้อมูลสารสนเทศที่สำคัญเกี่ยวเนื่องกับการปฏิบัติงาน
ข้อบังคับการทำงาน คู่มือการปฏิบัติงาน และระเบียบปฏิบัติงานต่างๆ ไว้ในเวปไซด์ของบริษัท
เพื่อให้พนักงานสามารถเข้าถึงและนำใช้ในการปฏิบัติงานอีกด้วย

  5. ระบบการติดตามและประเมินผล

บริษัทฯ
ได้ดำเนินการติดตามและประเมินผลการดำเนินงานเปรียบเทียบกับงบประมาณที่กำหนดไว้เป็นประจำทุกเดือน
นอกจากนี้มีฝ่ายตรวจสอบภายในที่สามารถปฏิบัติงานได้อย่างมีอิสระ
เสนอรายงานและข้อเสนอแนะต่อคณะกรรมการตรวจสอบและฝ่ายบริหารโดยตรงเพื่อดำเนินการปรับปรุงแก้ไข
และในกรณีที่พบข้อบกพร่องที่เป็นสาระสำคัญ
จะมีการเสนอแนะแนวทางการปรับปรุงแก้ไขทันทีเพื่อให้ทำการป้องกันความเสียหายและลดความเสี่ยงที่อาจเกิดขึ้น
โดยให้ทำการแก้ไขให้แล้วเสร็จภายในระยะเวลาอันสมควร
และเพื่อให้ผู้บริหารมีความมั่นใจได้อย่างสมเหตุสมผลอยู่ตลอดเวลาว่าบริษัทมีระบบการควบคุมภายในที่เพียงพอและเหมาะสม

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทฯ เป็นผู้รับผิดชอบต่องบการเงินของบริษัทฯ และบริษัทย่อย
ข้อมูลทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังอย่างที่ดีที่สุดในการจัดทำ
รวมทั้งให้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

คณะกรรมการบริษัทฯ ได้จัดให้มีระบบควบคุมภายในที่มีประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน โดยงบการเงินของบริษัทฯ
และงบการเงินของบริษัทย่อย ได้รับการตรวจสอบโดยผู้สอบบัญชีของบริษัทฯ คือ บริษัท เคพีเอ็มจี
ภูมิไชย สอบบัญชี จำกัด ในการตรวจสอบนั้นทางคณะกรรมการบริษัทฯ
ได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความคิดเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชีที่แสดงไว้ในรายงานประจำปีแล้ว

คณะกรรมการบริษัทฯ มีความเห็นว่าระบบการควบคุมภายในของบริษัทฯ
โดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลว่างบการเงินของบริษัทฯ
และงบการเงินของบริษัทย่อย ประจำปีสิ้นสุดวันที่ 31 ธันวาคม 2553 มีความเชื่อถือได้
โดยได้ปฏิบัติตามมาตรฐานการบัญชีที่รับรองทั่วไปและปฏิบัติถูกต้องตามกฎหมายและกฎระเบียบอื่นที่เกี่ยวข้อง

(นายไพโรจน์ ล่ำซำ) (นายธงชัย ล่ำซำ)

ประธานกรรมการ กรรมการผู้จัดการใหญ่

รายงานคณะกรรมการตรวจสอบ

คณะกรรมการตรวจสอบของบริษัท ล็อกซเล่ย์ จำกัด (มหาชน) ในปี 2553
ได้จัดให้มีการประชุมคณะกรรมการตรวจสอบ 7 ครั้ง ก่อนการประชุมคณะกรรมการบริษัทฯ
และมีการรายงานผลการประชุมแต่ละครั้งนำเสนอคณะกรรมการบริษัทฯ เพื่อทราบทุกครั้ง
โดยมีภารกิจที่สำคัญสรุปได้ดังนี้

1.  พิจารณาสอบทานงบการเงินรายไตรมาส และงบการเงินประจำปีของบริษัทฯ บริษัทย่อย
    และบริษัทร่วมที่ผ่านการสอบทาน และตรวจสอบจากผู้สอบบัญชีแล้ว
    และได้ประชุมร่วมกับผู้สอบบัญชีทุก ไตรมาส เพื่อรับฟังคำชี้แจงเกี่ยวกับรายงานของผู้สอบบัญชี
    ผลการตรวจสอบงบการเงิน และข้อเสนอ แนะก่อนนำเสนอคณะกรรมการบริษัทฯ
    คณะกรรมการตรวจสอบมีความเห็นว่ากระบวนการจัดทำและการเปิดเผยข้อมูลในงบการเงินของบริษัทฯ
    บริษัทย่อย และบริษัทร่วม ได้จัดทำขึ้นตามหลักการบัญชีที่รับรองทั่วไป
    มีการเปิดเผยข้อมูลอย่างเพียงพอและเป็นที่น่าเชื่อถือ

2.  พิจารณาสอบทานงบการเงินราย 2 เดือน 5 เดือน และ 8 เดือน
    ว่าเป็นไปตามเป้าหมายที่วางไว้ หรือไม่ อย่างไร
    พร้อมข้อเสนอแนะก่อนนำเสนอคณะกรรมการบริหารต่อไป

3.  ในการประชุมเกี่ยวกับการบริหารงานด้านต่างๆ เช่น ฝ่ายบัญชีและการเงิน
    จะมีการเชิญฝ่ายบริหารที่เกี่ยวข้องเข้าร่วมประชุมด้วยตามวาระอันสมควร เพื่อเสนอข้อมูล
    รับฟังความคิดเห็น และข้อเสนอแนะที่เป็นประโยชน์
    อันเป็นการเพิ่มประสิทธิภาพการบริหารงานให้แก่กลุ่มบริษัท

4.  พิจารณาสอบทานให้บริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับการดำเนินธุรกิจของบริษัทฯ

5.  สอบทานให้บริษัทฯ มีการจัดระบบควบคุมภายในที่ดี
    และการตรวจสอบภายในที่เหมาะสมเพียงพอ และมีประสิทธิภาพ
    พร้อมสนับสนุนและให้คำแนะนำ เพื่อให้การปฏิบัติงานตรวจสอบภายในมีประสิทธิภาพ
    รวมทั้งให้ความเห็นชอบการปรับปรุงแก้ไขแนวทางปฏิบัติงานให้เหมาะสม
    โดยเฉพาะอย่างยิ่งการดำเนินงานที่โปร่งใส

6.  ริเริ่มให้มีการบริหารความเสี่ยงในการดำเนินงานของบริษัทฯ อย่างมีระบบ
    ซึ่งได้รับคำยืนยันจากฝ่ายบริหารว่าตระหนักถึงเรื่องนี้และมีการกำกับดูแลอยู่เสมอ

7.  ให้ความเห็นชอบแผนการตรวจสอบประจำปี และรับทราบผลการตรวจสอบ
    และให้มีการติดตามการดำเนินการแก้ไขตามรายงานผลการตรวจสอบภายในประเด็นที่มีนัยสำคัญ
    เพื่อก่อให้เกิดการกำกับดูแลกิจการที่ดี

8.  ทุกไตรมาส พิจารณาสอบทานการเปิดเผยข้อมูลของบริษัทฯ ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    ตามประกาศคณะกรรมการตลาดหลักทรัพย์แห่งประเทศไทย เรื่อง
    การเปิดเผยข้อมูลและการปฏิบัติของบริษัทจดทะเบียนในรายการที่เกี่ยงโยงกัน
    ให้มีความถูกต้องและครบถ้วน

9.  พิจารณาเสนอชื่อผู้สอบบัญชีของบริษัทฯ และค่าตอบแทนสำหรับปี 2553
    ก่อนนำเสนอคณะกรรมการบริษัทฯ เพื่อเสนอขออนุมัติต่อผู้ถือหุ้นบริษัทต่อไป

สำหรับในปี 2553 คณะกรรมการตรวจสอบมีการประชุม รวมจำนวน 7 ครั้ง
ก่อนการประชุมคณะกรรมการบริษัทฯ
โดยมียอดรวมจำนวนครั้งที่คณะกรรมการแต่ละท่านเข้าร่วมประชุมต่อจำนวนครั้งที่มีการประชุมทั้งหมด
ดังนี้

  ------- ------------------ ---------------------- ---------------- --------------
  ลำดับที่   รายชื่อ              ตำแหน่ง                 จำนวนครั้งที่ประชุม   จำนวนครั้งที่เข้า

  1       ดร.หริส สูตะบุตร      ประธานกรรมการตรวจสอบ   7                7

  2       นายจรูญ ชินาลัย       กรรมการตรวจสอบ         7                7

  3       นายดุสิต นนทะนาคร    กรรมการตรวจสอบ         7                7
  ------- ------------------ ---------------------- ---------------- --------------

หมายเหตุ : เลขานุการคณะกรรมการตรวจสอบ คือ นายชำนาญ โชติค้ำวงศ์ ตำแหน่ง
ผู้อำนวยการ

อาวุโสฝ่ายตรวจสอบภายใน

หลังการประชุมแต่ละครั้งจะมีการรายงานผลการประชุมนำเสนอคณะกรรมการบริษัทฯ ทุกครั้ง

การปฏิบัติงานของคณะกรรมการตรวจสอบระหว่างปี 2553
เป็นไปด้วยความเป็นอิสระและได้รับความร่วมมือด้วยดีจากทุกฝ่ายที่เกี่ยวข้อง
จากการติดตามการดำเนินงานของบริษัทฯ เห็นว่าบริษัทฯ
มีการจัดการเป็นไปตามข้อกำหนดและกฎหมายที่เกี่ยวข้องกับการดำเนินธุรกิจ
จึงขอขอบคุณพนักงานของบริษัท มา ณ โอกาสนี้ด้วย

จึงรายงานมาเพื่อทราบ

  (ดร. หริส สูตะบุตร)

  ประธานกรรมการตรวจสอบ